РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/191-24

31. децембар 2024. године

Б е о г р а д

З А П И С Н И К

ШЕСТЕ СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 30. ДЕЦЕМБРА 2024. ГОДИНЕ

Седница је почела у 14:00 часова.

Седницом је председавала Невена Ђурић, председница Одбора.

Седници су присуствовали: Лепомир Ивковић, Небојша Бакарец, Наташа Јовановић, Марко Атлагић, Невена Ђурић, Јован Јањић, Бранко Миљуш, др Зоран Лутовац, Владимир Ђорђевић, чланови Одбора.

Седници су присуствовали: Наташа Милић Милаш, Душан Марић, Далибор Шћекић, проф др Мирка Лукић-Шаркановић, др Емеше Ури, Бранимир Јовановић, Растислав Динић, заменици чланова Одбора.

Пре преласка на утврђивање дневног реда, председница Одбора је констатовала да седници присуствује 16 народних посланика и да су испуњени услови за рад и пуноважно одлучивање.

Подсетила је чланове да је потребно да се придржавају времена за расправу у складу са чланом 75. Пословника Народне скупштине.

Одбор није усвојио предлог да се допуни Дневни ред са тачком „Разматрање приговора“, народног посланика Растислава Динића (3 „за“, 2 „против“, 11 „није гласало“).

Одбор није усвојио предлог да се допуни Дневни ред са тачком „Разно“, народног посланика др Зорана Лутовца (5 „за“, 11 „није гласало“).

На предлог председнице Одбора чланови Одбора су гласањем (12 „за“, 2 „против“, 2 „није гласало“) усвојили следећи

**Д н е в н и р е д**

1. Разматрање допуне предлога кандидата за чланове Савета Регулаторног тела за електронске медије.

Председница Одбора обавестила је присутне да је седница сазвана у 14 часова из разлога да би овлашћени предлагачи могли да доставе допуну документације непосредно на писарницу Народне скупштине али и путем поште, те је за то било неопходно оставити пар дана након истека рока.

**ПРВА ТАЧКА ДНЕВНОГ РЕДА**: Разматрање допуне предлога кандидата за чланове Савета Регулаторног тела за електронске медије.

У уводним напоменама, председница Одбора је подсетила присутне да је на Петој седници Одбора размотрен и усвојен Извештај о примљеним предлозима кандидата за члана Савета Регулатора.

Истакла је да је у оквиру тачке 2. и 4. Извештаја Одбор констатовао да је за одређене овлашћене предлагаче неопходно одредити додатни рок да допуне или уреде свој предлог. Подсетила је чланове Одбора да је рок за допуну документације истекао 27. децембра 2024. године.

У даљем излагању, предложила је да се одлучивање о поднетим предлозима кандидата обави исто као и на претходној седници, тако што ће се Одбор изјаснити о усвајању предложене листе кандидата и листе организација, с тим што би у случају да се неки члан Одбора не слаже са наводом из листе о томе да ли неки предлагач или предложени кандидат испуњава, односно не испуњава услове, о томе изјашњавали посебно.

Одбор је већином гласова (11 „за“, 4 „није гласало“) усвојио Предлог о начину одлучивања о испуњености услова предлагача односно предложених кандидата.

У дискусији која је затим уследила учествовали су Растислав Динић, Зоран Лутовац, Наташа Јовановић, Бранко Миљуш, Небојша Бакарец и Марко Атлагић.

Растислав Динић упутио је критику истакавши да не постоје само допуне документације већ да постоји и промена кандидата, односно предлагање новог кандидата након истека рока за подношење пријава. У даљем излагању објаснио је да је кандидат Жарко Симовић након истека рока предложен од стране Зажтитника грађана и Повереника за приступ информацијама од јавног значаја уместо кандидата Жарка Ристовића. С тим у вези, затражио је образложење да ли се Одбор може изјашњавати о промени кандидата након истека рока за пријаву кандидата.

Председница Одбора је одговорила да Закон о електронским медијима садржи јасну одредбу којом се овлашћеном предлагачу може обезбедити додатни рок да уреди или допуни свој предлог односно достави доказ о испуњености услова. С тим у вези, на претходној седници је донета одлука да се у вези поменутог предлога документација уреди или допуни.

Др Зоран Лутовац се сложио са критиком Растислава Динића и сматра да се у поменутом предлогу једна особа заменила другом особом и да сматра да самим тим предлог није уређен нити допуњен.

Наташа Јовановић сложила се са излагањем председнице Одбора а због боље обавештености јавности додатно је објаснила да је у поменутом предлогу спорност искључиво техничка грешка.

Бранко Миљуш, истакао је да су измене и допуне поменутог предлога показатељ нерегуларног изборног процеса за чланове Савета Регулатора и да он, као и његова посланичка група неће подржати исти. Указао је и на то, да је неопходно подржати студенте који протестују у име 15 погинулих особа услед рушења надстрешнице на Железничкој станици у Новом Саду.

Небојша Бакарец, указао је на чињеницу да је господин Борислав Стефановић током Републичких избора, доживео сличну ситуацију јер није уредно испунио изборну листу уписавши име Борко Стефановић. Случај је разрешен тако што је РИК размотрио предату изборну листу и одлучио да предлагачи уреде преедлог. Сматра да нема потребе за даљом дискусијом о поменутом предлогу који је у складу са Законом о електронским медијима уређен.

Др Зоран Лутовац, апеловао је да будући чланови РЕМ не смеју заступати председника државе нити једну политичку опцију већ морају бити од личног и професионалног интегритета који ће бранити јавни интерес и интерес грађана.

Марко Атлагић, у свом излагању објаснио је да ће председник било које државе бити заступљен у медијима онолико колико је активан и колико ради у интересу државе и народа. Такође, објаснио је да су тренутни протести обојена револуција и да они који их предводе чине злочин према студентима.

Растислав Динић, изнео је критике на рачун кандидата. Специјалности кандидаткиње Тање Војводић Митровић нису у складу са специфичним квалификацијама предвиђене Законом о електронским медијима за чланове Савета Регулатора, такође изнео је повезаност кандидата Зорана Јевтовића са владајућом партијом, Српском напредном странком. У даљем излагању поменуо је и Леонтину Пат тврдећи да је писала похвалне песме за председника Александра Вучића као и то да има истакнуту улогу у Дечјем културном центру Београд. Сматра да све наведено доводи у питање неутралност и пристрасност поменутих кандидата.

Председница Одбора је објаснила да је Закон о електронским медијима врло јасан. На претходној седници се већ гласало о неслагању у документацији и предложеном акту, где је јасно наведено да су подаци у документацији регуларни, исправни и валидни.

Додала је и то да је за кандидата Жарка Симовића, достављена цела документација и то је званично евидентирано, сви релевантни подаци су, укључујући личну карту, матични број и сличне званичне документе, доступни на увид.

С тим у вези, уколико би неко довео у разматрање или прихватио било какве сумње у вези са валидношћу достављене документације, то би било потпуно неосновано и без релевантних доказа, јер су сви подаци проверљиви и правилно евидентирани у складу са законским нормама.

Одбор је већином гласова (11 „за“, 4 „против“, 1 „није гласало“) усвојио Извештај о разматрању примљених предлога и отклањању недостатака предлога кандидата за члана савета Регулаторног тела за електронске медије

Председница Одбора обавестила је чланове Одбора да ће сагласно одредбама Закона о електронским медијима листа кандидата и листа овлашћених предлагача заједно са биографијама свих кандидата бити објављена на интернет презентацији Наросне скупштине.

Напоменула је да су следећи кораци у оквиру процедуре прописани чланом 14. Закона о електронским медијима. Служба Одбора ће одредити датумутврђивања заједничког предлога два кандидата за члана савета за оне овлашћене предлагаче који су предложили више од два кандидата.

У даљем излагању објаснила је да овлашћени предлагачи заједничким договором или гласањем самостално и независно утврђују предлог два кандидата за сваког овлашћеног предлагача за члана Савета Регулатора. Након одржаних састанака, у наредних 15 дана, биће сазвана седница Одбора на којој ће бити организован јавни разговор са 18 кандидата за девет овлашћених предлагача.

Додала је и то да ће служба Одбора благовремено обавестити све чланове Одбора о датуму и времену одржавања седнице.

Седница је завршена у 14:54 часова.

СЕКРЕТАР ПРЕДСЕДНИК ОДБОРА

Дана Гак Невена Ђурић